Temeljem članka 64. Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), članka 5. stavka 3. i članka 29. stavka 2. Uredbe o strateškoj procjeni utjecaja strategije, plana i programa na okoliš („Narodne novine“, broj 3/17) i članka 55. Statuta Koprivničko-križevačke županije („Službeni glasnik Koprivničko-križevačke županije“, broj 7/13., 14/13., 9/15. i 11/15. - pročišćeni tekst, 2/18, 3/18.-pročišćeni tekst, 4/20. i 25/20.) uz prethodno Mišljenje o potrebi provedbe strateške procjene utjecaja na okoliš Ministarstva gospodarstva i održivog razvoja, KLASA: 351-03/20-01/2108, URBROJ: 517-03-1-1-21-2, od 4. veljače 2021. godine, župan Koprivničko-križevačke županije donosi

**O D L U K U**

**o započinjanju postupka ocjene**

**o potrebi strateške procjene utjecaja na okoliš**

**V. Izmjena i dopuna Prostornog plana Koprivničko-križevačke županije**

I.

Donošenjem ove Odluke započinje postupak ocjene o potrebi strateške procjene utjecaja na okoliš V. Izmjena i dopuna Prostornog plana Koprivničko-križevačke županije ("Službeni glasnik Koprivničko-križevačke županije" broj 8/01., 8/07., 13/12 i 5/14. - u daljnjem tekstu: Izmjene Plana).

Postupak ocjene o potrebi strateške procjene utjecaja na okoliš Izmjena Plana provodi Koprivničko-križevačka županija, Upravni odjel za prostorno uređenje, gradnju, zaštitu okoliša i zaštitu prirode u suradnji s Ministarstvom gospodarstva i održivog razvoja (u daljnjem tekstu: Ministarstvo).

II.

Nositelj izrade Izmjena Plana je Upravni odjel za prostorno uređenje, gradnju, zaštitu okoliša i zaštitu prirode Koprivničko-križevačke županije (u daljnjem tekstu: Nositelj izrade).

Stručni izrađivač Izmjena Plana je Zavod za prostorno uređenje Koprivničko-križevačke županije (u daljnjem tekstu: Stručni izrađivač).

III.

Razlozi donošenja Izmjena Plana i proizlaze iz razvojnih potreba iskazanih u razdoblju od donošenja prethodnih Izmjena Plana, a u sadržajnom smislu obuhvaćaju izmjenu tekstualnog dijela (obrazloženje i odredbe za provođenje) i grafičkog dijela Izmjena prostornog plana županije (kartografske prikaze) vezano uz propisivanje uvjeta i načina provedbe za zahvate od strateškog značaja za Koprivničko-križevačku županiju obuhvaćene Odlukom o izradi Izmjena plana radi određivanja provedbenog karaktera odredaba tih zahvata u prostoru. Navedeno se odnosi na slijedeće zahvate:

* omogućavanje neposredne provedbe zahvata izgradnje geotermalnih elektrana instalirane snage 10 MW i veće, unutar eksploatacijski geotermalnih polja (Općina Legrad),
* omogućavanje neposredne provedbe zahvata izgradnje solarnih elektrana instalirane snage 10 MW i veće (područje naselja Rasinja),
* omogućavanje neposredne provedbe zahvata izgradnjom kabliranog dalekovoda 35 kV uz županijsku cestu 2081,
* omogućavanje neposredne provedbe zahvata izgradnje trafostanice TS 110/35 kV SE Rasinja i njezino priključenje na postojeću mrežu,

IV.

Ciljevi i programska polazišta V. Izmjena i dopuna Prostornog plana Koprivničko-križevačke županije su omogućavanje realizacije projekata iskorištavanja obnovljivih izvora energije (geotermalna energija, sunčana elektrana) te određivanje uvjeta za neposrednu provedbu plana i mogućnosti izdavanja akata za gradnju neposrednom primjenom ovoga Plana.

V.

U postupku izrade polazišta V. Izmjena i dopuna Prostornog plana Koprivničko-križevačke županije koristit će se podaci i podloge iz važećeg Prostornog plana Koprivničko-križevačke županije.

Obuhvat Izmjena Plana u svrhu realizacije projekata iskorištavanja obnovljivih izvora energije (geotermalna energija, sunčana elektrana):

* omogućavanje neposredne provedbe zahvata izgradnje geotermalnih elektrana instalirane snage 10 MW i veće u zoni Kutnjak-Antolovec (300 m sjeverno od naselja Antolovec), u zoni Zablatje (južno od županijske ceste ŽC 2081, 1 km jugozapadno od naselja Zablatje) i u zoni Legrad (istočno od županijske ceste ŽC 2078, 1 km južno od naselja Legrad);
* omogućavanje neposredne provedbe zahvata na prostoru 65,0 ha površine za smještaj solarne elektrane Rasinja 10 MW i veće omeđene sa sjevera državnom cestom DC 2, sa istoka i juga vodotokom Gliboki potok, na sjeverozapadu županijskom cestom ŽC 2081 i na zapadu dvorcem Inkey i pripadajućem mu prostoru;
* omogućavanje neposredne provedbe zahvata izgradnjom kabliranog dalekovoda 35 kV koji bi išao u duljini cca 3,5 km istočno od županijske ceste ŽC 2081 do planirane trafostanice TS 110/35 SE Rasinja;
* omogućavanje neposredne provedbe zahvata izgradnje trafostanice TS 110/35 SE Rasinja koja bi bila smještena istočno od županijske ceste ŽC 2081, južno od postojećeg dalekovoda DV 110 kV TS Ludbreg - TS Koprivnica s mogućnošću priključka na isti.

VI.

Radnje koje će se provesti u postupku strateške procjene utjecaja Izmjena Plana na okoliš, provode se sukladno odredbama Zakona o zaštiti okoliša, Uredbe o strateškoj procjeni utjecaja strategije, plana i programa na okoliš („Narodne novine“ broj 3/17) i odredbama posebnih propisa iz područja iz kojeg se Izmjene Plana donosi, slijedećim redoslijedom:

1. Upravni odjel za prostorno uređenje, gradnju, zaštitu okoliša i zaštitu prirode Koprivničko-križevačke županije (u daljnjem tekstu: Upravni odjel) započinje postupak ocjene o potrebi strateške procjene utjecaja na okoliš za izradu Izmjena Plana donošenjem ove Odluke:
2. Upravni odjel je dužan pribaviti mišljenja tijela i/ili osoba određenih posebnim propisima, navedenih u članku VII. ove Odluke. U svrhu pribavljanja mišljenja, Upravni odjel dostavlja zahtjev za davanje mišljenja o potrebi strateške procjene nakon donošenja ove Odluke;
3. Zahtjev iz točke 2. stavka 1. ovog članka priprema Nositelj izrade u suradnji s Ministarstvom;
4. Na temelju kriterija za utvrđivanje vjerojatno značajnog utjecaja Izmjena Plana na okoliš iz Priloga III. Uredbe o strateškoj procjeni utjecaja strategije, plana i programa na okoliš ("Narodne novine" br. 3/17), tijela i/ili osobe određene posebnim propisima daju mišljenja o potrebi strateške procjene te ga u roku od 30 dana od primitka zahtjeva dostavljaju Koprivničko-križevačkoj županiji, ovom Upravnom odjelu;
5. Ukoliko Koprivničko-križevačka županija ocijeni potrebnim, osigurat će dodatna pojašnjenja s tijelom i/ili osobom koja je dostavila mišljenje iz točke 2. stavka 1. ovog članka;
6. Koprivničko-križevačka županija dostavlja zahtjev za provedbu postupka prethodne ocjene prihvatljivosti Izmjena Plana za ekološku mrežu Zavodu za zaštitu okoliša i prirode Ministarstva gospodarstva i održivog razvoja;
7. Ako Ministarstvo isključi mogućnost značajnih negativnih utjecaja Izmjena Plana na ciljeve očuvanja i cjelovitost područja ekološke mreže, daje mišljenje da je donošenje Izmjena Plana prihvatljivo za ekološku mrežu;
8. Ako Ministarstvo ne isključi mogućnost značajnih negativnih utjecaja Izmjena Plana na ciljeve očuvanja i cjelovitost područja ekološke mreže, daje obvezujuće mišljenje da je obvezna provedba Glavne ocjene što znači da se obvezno provodi i postupak strateške procjene;
9. Prije donošenja odluke u postupku ocjene o potrebi strateške procjene kojom Koprivničko-križevačka županija, Upravni odjel potvrđuje da za izradu i donošenje Izmjena Plana „jest potrebno“ ili „nije potrebno“ provesti postupak strateške procjene, Upravni odjel je dužan o provedenom postupku ocjene o potrebi strateške procjene pribaviti mišljenje Ministarstva pri čemu je dužan dostaviti prijedlog odluke i cjelovitu dokumentaciju iz postupka ocjene;
10. Ako u postupku ocjene o potrebi strateške procjene utvrdi da izrada i donošenje Izmjena Plana ima vjerojatno značajan utjecaj na okoliš, donosi se odluka o obvezi provedbe strateške procjene sukladno kriterijima iz Priloga III. Uredbe;
11. Ako se u postupku ocjene o potrebi strateške procjene utvrdi da izrada i donošenje Izmjena Plana nema vjerojatno značajan utjecaj na okoliš, donosi se odluka da nije potrebno provesti stratešku procjenu. Odluka mora sadržavati osnovne podatke o Izmjenama Plana i obrazloženje razloga zbog kojih je utvrđeno da nije potrebno stratešku procjenu;
12. O odlukama iz točaka 1., 10. i 11. ovog članka Koprivničko-križevačka županija, Upravni odjel informira javnost sukladno Zakonu i Uredbi o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“ broj 64/08.).

VII.

U postupku ocjene o potrebi strateške procjene utjecaja na okoliš za Izmjene Plana prema ovoj Odluci sudjelovati će slijedeća tijela i pravne osobe:

* Ministarstvo gospodarstva i održivog razvoja, Zavod za zaštitu okoliša i prirode, Radnička cesta 80, Zagreb,
* Ministarstvo gospodarstva i održivog razvoja, Uprava za procjenu utjecaja na okoliš i održivo gospodarenje otpadom, Radnička cesta 80, Zagreb,
* Općina Rasinja, Trg sv. Florijana 2, Rasinja, 48000 Koprivnica,
* Općina Legrad, Trg svetog Trojstva 52a, Legrad, 48316 Đelekovec,
* Ministarstvo kulture, Uprava za zaštitu kulturne baštine, Konzervatorski odjel u Bjelovaru, Trg Eugena Kvaternika 6, 43000 Bjelovar,
* Ministarstvo poljoprivrede, Uprava za poljoprivredno zemljište, biljnu proizvodnju i tržište, Ulica grada Vukovara 78, 10 000 Zagreb,
* Hrvatske ceste, d.o.o. za upravljanje, građenje i održavanje državnih cesta, Vončinina 3, 10000 Zagreb,
* HŽ Infrastruktura d.o.o., Mihanovićeva 12, 10000 Zagreb,
* Županijska uprava za ceste Koprivničko–križevačke županije, I. Z. Dijankovečkog 3, 48260 Križevci,
* Hrvatske vode, VGO za Muru i gornju Dravu, Međimurska 26b, 42000 Varaždin,
* HEP d.d., Hrvatska elektroprivreda, Operater distribucijskog sustava d.o.o., Elektra Koprivnica, Hrvatske državnosti 32, 48000 Koprivnica,
* HEP d.d., Sektor za strategiju i razvoj, Ulica grada Vukovara 37, 10000 Zagreb
* Hrvatski operator prijenosnog sustava d.o.o., Kupska 4, 10000 Zagreb,
* Hrvatska regulatorna agencija za mrežne djelatnosti (HAKOM), Ulica Roberta Frangeša Mihanovića 9, 10 110 Zagreb;
* Koprivničke vode d.o.o., Mosna 15A, 48000 Koprivnica,
* Koprivnica plin d.o.o., Mosna 15, 48 000 Koprivnica,
* INA d.d. SD istraživanje i proizvodnja nafte i plina, Avenija V. Holjevca 10, 10000 Zagreb,
* JANAF d.d., Sektor razvoja i investicija, Miramarska cesta 24, 10000 Zagreb,
* PLINACRO d.o.o., Savska cesta 88a, 10000 Zagreb,
* Hrvatske šume d.o.o. Zagreb, Uprava šuma podružnica Koprivnica, I. Meštrovića 28, 48000 Koprivnica,
* Koprivničko-križevačka županija, Upravni odjel za gospodarstvo, komunalne djelatnosti i poljoprivredu, Ulica A. Nemčića 5, 48000 Koprivnica

VI.

Upravni odjel je o ovoj Odluci dužan informirati javnost sukladno odredbama Zakona o zaštiti okoliša i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša kojima se uređuje informiranje javnosti i zainteresirane javnosti u pitanjima zaštite okoliša.

VIII.

Ova Odluka stupa na snagu danom donošenja, a objavit će se u „Službenom glasniku Koprivničko-križevačke županije“ i na službenim internetskim stranicama Koprivničko-križevačke županije ([www.kckzz.hr](http://www.kckzz.hr)).

ŽUPAN

KOPRIVNIČKO-KRIŽEVAČKE ŽUPANIJE

KLASA: 351-03/21-01/12 ŽUPAN  
URBROJ:2137/1-05/03-21-3 Darko Koren, ing. građ.  
Koprivnica, 22. veljače 2021.